Meer as R5 miljard se NSFAS vir studente wat nie kwalifiseerArgieffoto (Foto: NSFAS, Facebook) ŉ Voorlopige ondersoek deur die Spesiale Ondersoekeenheid (SOE) het onthul dat meer as R5 miljard in NSFAS-beurse uitbetaal is aan studente wat nie daarvoor in aanmerking gekom het nie. Die SOE het Dinsdag sy bevindings oor die uitbetalings van die nasionale finansiële hulpskema vir studente (NSFAS) aan die parlementêre staande komitee oor openbare rekeninge (Skoor) voorgehou. “Die SOE se ondersoek het tot dusver onthul dat meer as 40 000 studente by 76 instansies van hoër onderrig moontlik verkeerdelik finansiering ontvang het,” het die SOE gesê. “Dit is studente wie se huishoudelike inkomste meer as R350 000 per jaar is en gevolglik nie kwalifiseer vir NSFAS-finansiering nie.” Volgens die SOE het die studente nie hul ouers se besonderhede verskaf toe hulle aansoek gedoen het nie en die proses om te bepaal of hulle vir NSFAS kwalifiseer was gevolglik nie behoorlik uitgevoer nie. “Die SOE was ook in staat om ongeveer R38,3 miljoen deur middel van ŉ terugbetaling te fasiliteer of om die fooie af te kamp weens NSFAS by drie TVET-kolleges. Twee van dié kolleges is in die Wes-Kaap en een is in Mpumalanga. Die SOE is in gesprek met ander instansies om te bepaal of daar enige ander oorbetalings is wat afgekamp kan word hangende die finalisering van die ondersoek.” Die SOE se ondersoek het gewys dat NSFAS versuim het om kontrole te ontwerp en te implementeer wat sou seker maak dat daar ŉ jaarlikse rekonsiliasie is tussen die geld wat aan die instansies uitbetaal word en die lys van geregistreerde studente. “Hierdie gebrek aan kontrole het beteken dat te veel geld oorbetaal is of dat te min geld oorbetaal is aan die verskillende instansies vir die periode 2017 tot datum. Om dit reg te stel, het NSFAS onlangs ŉ diensverskaffer aangestel om hulle by te staan om dié rekonsiliasie te behartig.” Die SOE het ook verskillende scenario’s geïdentifiseer waar te veel geld oorbetaal is; te min geld oorbetaal is; studente wat onderfinansier is; dubbelbetalings wat gemaak is; studente wat opgeskop het; en die betrokkenheid van sindikate in studenteakkommodasie. “Dit is ŉ gevolg weens die verskillende bestuursvlakke en senior bestuurspersoneel wat nie hul pligte kragtens alle betrokke wetgewing uitgevoer het nie. Die SOE is by magte om bewerings van korrupsie en wanadministrasie by NSFAS te ondersoek en om enige finansiële verliese te probeer herwin wat die staat weens korrupsie of nalatigheid gely het.” Die SOE is ook by magte om siviele stappe te neem in die hooggeregshof of ŉ spesiale tribunaal om enige kriminele dade reg te stel wat deur ondersoeke onthul is as korrupsie, bedrog of wanadministrasie. “Die SOE sal alle bewyse wat dui op kriminele gedrag na die Nasionale Vervolgingsgesag verwys vir verdere optrede.”